**Tablou de culori**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Împletesc mâini de grâu

Sămânţa încolţeşte în rouă,

Iarba creşte în ritm de ploaie,

Petale strânse-n floarea nouă.

Culeg boabe de mărgăritar,

Lăstari printre degete îmi cresc,

O rază de vis se deschide

Printre rădăcini crude lin păşesc.

O umbră de vânt se-nfăşoară,

Un copac prinde crengi în zbor,

Curcubeul destramă cerul viu

Sub ochiul de soare arzător.

Pământul se-nvârte ca o busolă

Printre nori purpurii şi albăstrele,

Pictez un tablou plin de culori

Şi pe la colţuri visele mele.

Sparg seminţe în gură de soare,

Topesc lumină sub un copac,

Alerg printre flori nemuritoare

Şi din frunze o iubire îmi fac.